Up-594/05
Natisni
Opravilna št.:
Up-594/05
Datum odločitve:
8. 9. 2005
ECLI:
ECLI:SI:USRS:2005:Up.594.05
Akt:
Ustavna pritožba A. A. zoper sodbo Vrhovnega sodišča št. I Up 706/2005 z dne 8. 6. 2005 v zvezi s sodbo in sklepom Upravnega sodišča št. U 875/2005 z dne 11. 5. 2005 in s sklepom Ministrstva za notranje zadeve št. 1822-05/2193-102/2005 z dne 28. 4. 2005
Izrek:
Ustavna pritožba A. A. zoper sodbo Vrhovnega sodišča št. I Up 706/2005 z dne 8. 6. 2005 v zvezi s sodbo in sklepom Upravnega sodišča št. U 875/2005 z dne 11. 5. 2005 in s sklepom Ministrstva za notranje zadeve št. 1822-05/2193-102/2005 z dne 28. 4. 2005 se zavrže.
Evidenčni stavek:
Posamičnega akta, ki ne velja več, ni mogoče niti razveljaviti niti odpraviti. Prav tako v primeru posamičnega akta, ki ne velja več, ni mogoča uporaba 47. člena ZUstS. Zgolj ugotovitev kršitve človekove pravice, ne da bi bil izpodbijani posamični akt razveljavljen ali odpravljen (prvi odstavek 59. člena ZUstS), v obravnavanem primeru ne bi izboljšala pritožnikovega pravnega položaja. Glede na navedeno pravni interes pritožnika za odločanje Ustavnega sodišča ni podan. Zato je bilo treba ustavno pritožbo zavreči.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.2 - Ustavno sodstvo - Postopek - Procesne predpostavke v postopku ustavne pritožbe - Pravni interes za vložitev ustavne pritožbe.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
27. 6. 2005
Vrsta odločitve:
sklep
Vrsta rešitve:
zavrženje
Dokument:
US24906
Up-594/05-9
8. 9. 2005
SKLEP
Ustavno sodišče je v postopku odločanja o ustavni pritožbi A. A. iz Ž., ki ga zastopa B. B., odvetnica v Z., na seji dne 8. septembra 2005
sklenilo:
Ustavna pritožba A. A. zoper sodbo Vrhovnega sodišča št. I Up 706/2005 z dne 8. 6. 2005 v zvezi s sodbo in sklepom Upravnega sodišča št. U 875/2005 z dne 11. 5. 2005 in s sklepom Ministrstva za notranje zadeve št. 1822-05/2193-102/2005 z dne 28. 4. 2005 se zavrže.
Obrazložitev
A.
1. Ministrstvo za notranje zadeve (v nadaljevanju MNZ) je pritožniku s sklepom omejilo gibanje na prostore Centra za tujce v Postojni do pravnomočno končanega azilnega postopka, vendar najdalj za tri mesece. Zoper navedeno odločitev je pritožnik vložil tožbo, ki jo je Upravno sodišče zavrnilo. Vrhovno sodišče je zavrnilo pritožnikovo pritožbo in potrdilo odločitev Upravnega sodišča. Pritožnik z ustavno pritožbo izpodbija vse tri akte in zatrjuje, da mu je bila z njimi kršena pravica do enakega varstva pravic (22. člen Ustave).
2. Ustavno sodišče je na podlagi prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr. – v nadaljevanju Poslovnik) zadevo obravnavalo prednostno. Senat Ustavnega sodišča je s sklepom št. Up-594/05 z dne 5. 7. 2005 ustavno pritožbo sprejel v obravnavo. V skladu z določbo 56. člena Zakona o Ustavnem sodišču (Uradni list RS, št. 15/94 – v nadaljevanju ZUstS) je bila ustavna pritožba vročena Vrhovnemu sodišču, ki nanjo ni odgovorilo.
B.
3. Vsakdo, ki zahteva sodno varstvo svojih pravic in pravnih interesov pred Ustavnim sodiščem, mora ves čas postopka izkazovati pravni interes. Na obstoj pravnega interesa mora Ustavno sodišče paziti po uradni dolžnosti ves čas postopka (sklep št. Up-29/93 z dne 17. 5. 1995, OdlUS IV, 155).
4. Iz izreka izpodbijanega sklepa izhaja, da velja do pravnomočno končanega azilnega postopka oziroma najdalj tri mesece od izdaje. Iz spisa MNZ, vodenega v zadevi, v kateri je bil izdan izpodbijani sklep, izhaja, da je bil azilni postopek pritožnika pravnomočno končan s sodbo Vrhovnega sodišča št. I Up 941/2005 z dne 28. 7. 2005. Istega dne je prenehal veljati tudi izpodbijani sklep. Posamičnega akta, ki ne velja več, ni mogoče niti razveljaviti niti odpraviti. Prav tako v primeru posamičnega akta, ki ne velja več, ni mogoča uporaba 47. člena ZUstS. Zgolj ugotovitev kršitve človekove pravice, ne da bi bil izpodbijani posamični akt razveljavljen ali odpravljen (prvi odstavek 59. člena ZUstS), v obravnavanem primeru ne bi izboljšala pritožnikovega pravnega položaja. Glede na navedeno pravni interes pritožnika za odločanje Ustavnega sodišča ni podan. Zato je bilo treba ustavno pritožbo zavreči.
C.
5. Ustavno sodišče je sprejelo ta sklep na podlagi prvega odstavka 55. člena v zvezi s prvim odstavkom 50. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj